ועדת הכספים, כנסת 20, פרוטוקול מספר 946, 2018-02-06 10:00

עודד פורר: אני פותח את הישיבה, בוקר טוב לכולם, היום ה-6 בפברואר 2018, כ"א בשבט תשע"ח.

עודד פורר: נושא הישיבה, ישיבת ועדת הכספים, בנושא יישום התכנית הלאומית לצפון לשנים 2018-2017, הצעתו של חבר הכנסת בצלאל סמוטריץ, שנמצא בדיון אחר, אבל זה חלק מהמעקב שלנו אחר היישום של תכנית הצפון שעליה הכריזה הממשלה.

עודד פורר: בסוף, חברים, התכנית הזו צריכה להיות מיושמת בשטח מעבר להצהרות שניתנו עם יישום התקציב, אנחנו צריכים לראות שכל משרד מבצע את עבודתו ואת חלקו בתכנית הזו וזו המטרה שלנו בדיון הזה.

עודד פורר: הדיון הזה קצר יחסית, גם מה שהבנתי מיושב הראש, שאני ממלא את מקומו, שב-10:45 מתחיל פה כבר דיון אחר ולכן אין פה מטרה עכשיו לנאומים חוצבי להבות על החשיבות של הגליל.

עודד פורר: אני אומר לכם, כל מי שיושב פה, הגליל חשוב לו וטוב לו, הדיון הזה הוא דיון מעקב ודיון כדי לראות איך אנחנו נוכל לפתוח ולשחרר את הפקקים, איפה שיש סתימות.

עודד פורר: כהרגלנו בקודש אנחנו נתחיל עם חברי הכנסת, אני באמת מבקש בקצרה, כי אני רוצה לשמוע את המשרדים שנמצאים פה ואת ראשי הרשויות, ככל שירצו לדבר.

עודד פורר: חבר הכנסת איתן ברושי, בבקשה.

איתן ברושי: אדוני היושב ראש, חברי הכנסת.

איתן ברושי: כל חברי הכנסת פה הם צפוניים, נכון לרגע זה, יש פה קהל רב - - -

עודד פורר: רחובות היא לא כזה בצפון.

איתן ברושי: היושב ראש לא נחשב.

איתן ברושי: רחובות היא ממשפחת האדמה.

עודד פורר: זה כן, אנחנו גם מושבה.

איתן ברושי: כן.

איתן ברושי: אבל בקיצור, לאפשר באמת לחברים שבאו מרחוק לדבר.

איתן ברושי: אני חושב שהסקירה הראשונה שהייתה צריכה להינתן ביום הגליל זה על דוח האוכלוסייה, כמה אוכלוסייה נוספה ובאיזה חתך גילים מאז הישיבה האחרונה או מאז המסיבה המרשימה עם ראש הממשלה ושריו במעלות, כשהוצגה תכנית גרנדיוזית לחיזוק הצפון.

איתן ברושי: על פי נתונים שאנחנו יודעים, אם אכן אפשר לקבל פה עדכונים, נמשכת תופעת ההגירה השלילית מהצפון.

איתן ברושי: הצפון במובן הרחב של המילה, לא מבחן של כל רשות.

איתן ברושי: אין ספק שנייר הלקמוס לשביעות הרצון, להתפתחות, לצמיחה, להתחדשות, זה המבחן של האוכלוסייה.

איתן ברושי: אם יש גידול באוכלוסייה, אם המגנט של הצפון פועל והוא חזק זה סימן חיובי, סימן שיש חיים, שיש איכויות ויש פעילות שמשאירה את הבנים והיא אבן שואבת לנוספים.

איתן ברושי: אם יש ירידה בתמונת האוכלוסייה הכוללת, זאת אומרת שהממשלה נכשלה בביצוע והכנסת נכשלה בפיקוח.

איתן ברושי: לפי דעתי, בסופו של יום, וזה יום שהוא יום שמעוגן ביוזמת ארגון 'לב בגליל', יחד עם השדולה בכנסת, ואופיר, ברכות, היום הזה צריך להיבחן בתוצאות ולא במילים.

איתן ברושי: צריך להפוך את המילים למעשים, אדוני היושב ראש, ובסופו של יום לקבל החלטה שהמעקב הזה יימשך יום יום.

איתן ברושי: אני מציע שכל יום תימסר התמונה, ודאי כל רבעון, אם האוכלוסייה גדלה התכנית פועלת, אם יש ירידה באוכלוסייה הממשלה נכשלה.

איתן ברושי: נדמה לי שכרגע הממשלה נכשלה.

עודד פורר: תודה.

עודד פורר: חבר הכנסת יצחק וקנין.

יצחק וקנין: אדוני היושב ראש, אני חושב שאין ספק שנעשו הרבה דברים בממשלה הנוכחית לטובת הצפון.

יצחק וקנין: אנחנו קצת מכירים את הסכומים ואת התקציבים שאנחנו מאשרים פה, אבל אני דווקא הולך למה שאיתן ברושי נגע בו ואני חושב שהוא אולי הדבר החשוב ביותר, עד כמה הבנים נשארים בצפון ולא עוברים למרכז.

יצחק וקנין: אני לא פעם אמרתי וחזרתי על הדברים, לפחות ביישובי קו העימות, אני תושב קו העימות, גר באחד המושבים שם, פעם הממשלה נתנה הרבה יותר לטובת יישוב הבנים ביישובים.

יצחק וקנין: אני נותן דוגמה פשוטה.

יצחק וקנין: פעם, מי שזוכר, היה מענק מקום וגם כל התשתיות של הבינוי היו בחינם.

יצחק וקנין: זה שהקרקע אפס ביישובי קו עימות זה לא מביא את הילדים הביתה.

יצחק וקנין: אם הילדים צריכים לבנות בתים ולשלם עבור התשתיות סכומים כל כך גבוהים זה לא יחזיר אותם לאזורים הללו.

יצחק וקנין: רבותיי, אני אומר את זה פעם אחר פעם, בכל כינוס שהיה, גם כשהייתי עם שר האוצר לפני שנתיים, עם שר הביטחון ועם שר הפנים בישיבה, אמרתי, רבותיי, להחזיר את הבנים הביתה זה לתת להם אפשרות, תמריץ שיוביל אותם ליישובים.

יצחק וקנין: יש כל כך הרבה תכניות עם תב"ע מאושרת, גם בקיבוצים, גם במושבים, גם ביישובים הגדולים, קרית שמונה, מעלות, כרמיאל.

יצחק וקנין: אם רוצים להחזיר את הילדים הביתה צריך לפתור את הבעיה של השיכון, להפחית את העומס שיש על הצעירים, זה דבר שיחזיר אותם הביתה.

יצחק וקנין: ולא, חבר'ה, אפשרויות העבודה הן לא אותן אפשרויות שיש במרכז הארץ ולכן החומר הטוב בורח מהצפון למרכז, כי שם האפשרויות הרבה יותר גדולות.

יצחק וקנין: על זה צריך לתת את הדעת יותר מכל דבר אחר וזה עונה גם למה שאמר איתן ברושי.

יצחק וקנין: תודה.

עודד פורר: תודה.

עודד פורר: חברת הכנסת יפעת שאשא ביטון.

יפעת שאשא ביטון: תודה רבה, כבוד היושב ראש.

יפעת שאשא ביטון: האמת שלא התכוונתי לדבר, רציתי שנשמע בעיקר את האנשים שלנו מהגליל, אבל אני מוכרחה להתייחס לדברים.

יפעת שאשא ביטון: הנגב צומח ופורח והדרום מושקע, אני חושבת שכולנו, אם אני אשאל את השאלה, אנחנו נהנהן ונגיד שהתשובה היא כן.

יפעת שאשא ביטון: התכניות לפיתוח הנגב לא התחילו לפני שנה, הם התחילו לפני בערך שבע שנים, התכנית לפיתוח הצפון אושרה לפני שנה בערך, אם אנחנו נמשיך להיות בתרבות האינסטנט שלנו ונחשוב שמרגע שאושר תקציב והנה מחר כל הפרחים פורחים, לעולם נשב ונבכה כאן, אבל אם נדע לקחת את התכניות שנמצאות על השולחן ולתרגם אותן למעשים, כל אחד בגזרה שלו, משרדי הממשלה בגזרה שלהם ורשויות מקומיות בגזרה שלהם, נוכל להניב פירות שבעוד חמש שנים אנחנו נשב כאן ונגיד, הנה, גם בגליל אנחנו מצליחים לעשות שינוי.

יפעת שאשא ביטון: לכן אני חושבת שאנחנו צריכים להתמקד בדיון הזה באיך אנחנו מיישמים את התכנית, איך אנחנו עוזרים לרשויות המקומיות לקחת את הכספים שנמצאים בתכנית ולהפוך אותם מהלכה למעשה.

יפעת שאשא ביטון: ואני מוכרחה לומר כאן משהו לחבר הכנסת וקנין.

יפעת שאשא ביטון: אני חושבת שהסיפא של דבריו אמרה הרבה יותר מהראשית.

יפעת שאשא ביטון: זה לא מספיק שיהיו דירות, הנה יש היום תנופת דיור בקרית שמונה ואפילו בגלובס אמרו שבמקום להשקיע בחו"ל עדיף להשקיע בקרית שמונה, שמו אותנו חזק על המפה, אבל אם לא תהיה תעסוקה ולא יהיה חינוך ולא תהיה תרבות, אז זה יפה שיהיו שם בתים אבל אף אחד לא ירצה לבוא לשם.

יפעת שאשא ביטון: לכן הראייה צריכה להיות הוליסטית ואנחנו צריכים להתייחס אל הכול כאל תכנית כוללת.

עודד פורר: תודה.

עודד פורר: חברי הכנסת, אני רוצה לרדת בדיוק לזה, לעבור סעיף סעיף ולראות איפה יש בעיות ולכן אני שב ומבקש לקצר.

עודד פורר: חבר הכנסת מיקי לוי.

מיקי לוי: תודה רבה, אדוני היושב ראש.

מיקי לוי: בשנה שעברה הוא הציב כאן איזה תכנית פיתוח על ידי הממשלה שהיא נראית בדיוק כמו תכנית סיכום של שנת 2017 ומכיוון שהייתי שם אמרתי שאספו את כל התקציבים של כל המשרדים והכניסו לאיזה שהיא תכנית אחת גדולה שממילא הייתה אמורה לבוא ולהתפתח, כספים עודפים לא ראינו שם בפרויקטים שנדרשו להם תקציבים - - - בשנה האחרונה, חבל שאיציק בדיוק הלך, מצאתי את עצמי נאבק מול קריסת בית החולים הגליל בנהריה, שעד היום הנושא לא נפתר.

מיקי לוי: שיהיה ברור לחלוטין יש שם גירעון של 300 מיליון שקל, אין מגרשי חניה, אין אפשרות לקבל תורים.

מיקי לוי: 300 מיליון שקלים לא הצלחנו, למרות שקיימנו כאן דיונים כמה פעמים, בגלל אותם פצועים סורים, שזה בסדר גמור, אני לא נגד העניין הזה, אני פתאום מוצא את עצמי בבית החולים פוריה בנהריה נאבק למען תקציב לחידוש ושיפוץ, למען כספים עבור מחלקה שיקומית - - -

יפעת שאשא ביטון: מרכז שיקום.

מיקי לוי: בכל הגליל אין מיטות שיקומיות, נוסעים למרכז.

מיקי לוי: הבטיחו, אמרו למנהל בית החולים 'תביא 50 מיליון שקל, אנחנו נביא 120 מיליון שקל', לא זז כלום.

מיקי לוי: אני אומר לכם את זה חד משמעית.

מיקי לוי: מכינות קדם צבאיות בצפון שלא שופצו לא ראויות למגורים.

מיקי לוי: בעוד שנתיים, אדוני היושב ראש, שנה וחצי, חברים, בכל הגליל המערבי לא יהיה מים בברזים.

מיקי לוי: אני התחלתי להתעסק עם זה לפני חודשיים וחצי, לא יהיו לכם מים בברזים כי בין עכו לבין איזה שהוא מקום בקריות לא מקימים מפעל להתפלת מים ולא מצאו תקציב של 100 מיליון שקל כדי לקדוח מתחת לאקוויפר הקיים ששואבים ממנו רק אוויר.

מיקי לוי: וכל הבנייה המחודשת בקריות, שהיא מבורכת, לא יהיה אפשר לאכלס אותה כי לא יהיו מים.

מיקי לוי: מהקריות, כל הכפרים הערביים, נהריה, עכו, עד כרמיאל, אם לא ייעשה מעשה במיידי לא יהיו מים.

מיקי לוי: הנה, איציק חזר.

מיקי לוי: יחד איתו נאלצנו ללכת ולפתור את בעיות מפעל המתכת בשתולה.

מיקי לוי: איציק, דיברתי על בית החולים הגליל.

עודד פורר: תודה.

מיקי לוי: דקה וחצי אני מסיים.

עודד פורר: אתה כבר שלוש דקות.

מיקי לוי: אני יודע שאתה רוצה שהם ידברו, אבל אני אומר עוד פעם, ואני אשמח לשמוע את ידידיי מהאוצר, לקחו את כל התקציבים מכל המשרדים, התקציבים השוטפים של ההשקעות השוטפות, הכניסו את זה לבאלק אחד.

מיקי לוי: חברים, אלה כספים צבועים, אין תוספות ופה מתחילה הבעיה.

עודד פורר: חבר הכנסת מוסי רז.

מוסי רז: אני אדבר ממש דקה, כי אנחנו רוצים לשמוע את התושבים.

עודד פורר: אני ממש רוצה לשמוע את המשרדים.

מוסי רז: אני רוצה להגיד רק דבר אחד, כל החוברות האלה זה דברים מאוד יפים וגם יותר חשוב שבכל חוברת יהיה כסף - - -

יפעת שאשא ביטון: את זה עשה גורם אובייקטיבי.

עודד פורר: חבל שלא קראת את החוברת.

עודד פורר: זו חוברת מעקב בדיוק על הביצוע.

יפעת שאשא ביטון: כן, את זה עשה גורם אובייקטיבי, זה לא הממשלה עשתה.

מוסי רז: בסדר, בסדר.

יפעת שאשא ביטון: לא, רק לדייק.

מוסי רז: אני מבין את זה.

מוסי רז: מה שאני רוצה להגיד, שמעבר לתכנית שצריכה להתממש אנחנו צריכים בכל נושא על סדר היום לקחת בחשבון את הנושא של הפריפריה בכלל והצפון בפרט ולא רק תכנית אחת שמיועדת לצפון.

מוסי רז: דוגמה, אתמול דיברנו פה על סעיף 46א, שני מיליארד שקל שהולכים כמעט כולם למרכז כי זה מה שאנחנו קבענו, שאנחנו ניתן לעשירים להחליט לאן להפנות את שני המיליארד שקל האלה.

מוסי רז: וזו רק דוגמה אחת, אני יכול לפרט 1,000 דוגמאות, אבל אני רוצה לשמוע את התושבים.

עודד פורר: תודה.

עודד פורר: אני חייב לציין לשבח את חבר הכנסת מוסי רז על הקיצור.

עודד פורר: חבר הכנסת מלכיאלי.

מיכאל מלכיאלי: אדוני היושב ראש, אני מתחבר לרוב הדברים של חבריי קודם, אבל אני חושב שגם צריך להגיד מילה טובה.

מיכאל מלכיאלי: אני חושב שמה שקורה בגליל בשנים האחרונות לא קורה הרבה שנים.

מיכאל מלכיאלי: אני חושב שראוי לציין את המנהלת של פיתוח הצפון, של איתן דנגוט יחד עם שלומי אטיאס.

מיכאל מלכיאלי: מפגישות שלי עם ראשי היישובים בצפון וראשי ערים בצפון, הם מקבלים מענה מהם, מה שלא היה בשנים האחרונות.

מיכאל מלכיאלי: ונכון שיש רצון ליותר והזכיר מיקי את נושא בית החולים בנהריה, שהוא נושא שחשוב לנו והיו כאן כמה וכמה דיונים, וגם צריך לומר את האמת, שפעם ראשונה שיש משרד בנושא של הגליל, משרד לפיתוח הנגב והגליל, שעכשיו בבסיס התקציב שלו יש גם תוספת תקציבית לנושא של תרבות, שעד עכשיו ערים רחוקות בצפון לא היו מקבלות ובנגב והיום כן, וראוי להעלות את זה גם ביחד עם כל הפעולות הטובות שיש במשרדים.

מיכאל מלכיאלי: תודה רבה.

עודד פורר: תודה.

עודד פורר: חבר הכנסת מוזס.

מנחם אליעזר מוזס: תודה, אדוני היושב ראש.

מנחם אליעזר מוזס: אני הייתי רוצה להתייחס לעיר צפת במיוחד.

מנחם אליעזר מוזס: זו העיר שהכי מבוקשת בציבור שמגיעים לארץ, אבל היום חוץ ממלון אחד אין לך מלונות ראויים לשמם שיוכלו להישאר ללון לילה אחד, שניים, שלושה, ארבעה, וכמובן כאשר התיירות נשארת כמה ימים ולילות אז זה מביא יותר הכנסה לעיר.

מנחם אליעזר מוזס: העיר מאוד מוזנחת, מספיק רק לראות את שכיות החמדה, בתי הכנסת העתיקים, שכל כך הרבה שנים - - - הגיע הזמן לתת איזה טלטלה לעיר הזאת על מנת שכשבאים אורחים מכל קצווי הארץ, באים למירון ובאים לצפת ואין לך מקום להישאר שם אפילו ללילה אחד.

מנחם אליעזר מוזס: אני רואה כאן ביצוע מאוד יפה, אבל אני לא יודע, כשאתה בא לשטח אני לא רואה עדיין איפה הביצוע.

מנחם אליעזר מוזס: אני מסתכל, פיתוח התיירות, נוצלו 50 מיליון ₪ ועוד 60 מיליון ₪ במלונאות, אבל כנראה שזה עדיין בתכנון.

מנחם אליעזר מוזס: תודה רבה.

עודד פורר: תודה.

עודד פורר: חבר הכנסת בר-לב.

עמר בר-לב: אני אקשיב לצפוניים, מה יש להם לומר.

עודד פורר: חבר הכנסת מוטי יוגב ואז ניגש למשרדי הממשלה.

מרדכי יוגב: בוקר טוב לכולם.

מרדכי יוגב: כאחד מיושבי ראש של שדולת הצפון שארגנה את היום הזה, ונמצא פה גם אופיר שיק, מ'לב בגליל', שכעמותה סייעו בידינו, יחד עם כל ראשי הרשויות, אני אומר ברשותך היושב ראש, ברשות כל ראשי הרשויות, חבריי חברי הכנסת, אני אומר רק שני משפטים, כדי לאפשר לשמוע את האנשים ומזכיר שיש אחרינו ועדת כלכלה ב-11:30 באולם נגב, וועדת עבודה ורווחה, ואחרי זה באחת באולם נגב כנס מסכם.

מרדכי יוגב: בוועדה פה אנחנו רוצים לראות את משרד האוצר דווקא, עם כל הכספים שהושקעו או הוקצו לתכנית לפיתוח הצפון, מה מהם יוצא, מה מהם לא יוצא ולמה וכמה צריך עוד, משום שכן, יש בצפון, לא כמו שהזכיר פה חברי, חבר הכנסת מיקי לוי, יש בצפון, לצערנו, לא מספיק הגירה חיובית, קצת יותר הגירה שלילית שהיא מצביעה על כך שיש פערים.

מרדכי יוגב: פערים גדולים עם מקומות עבודה, כמו שחברי חבר הכנסת ברושי, יושב ראש השדולה, מטפל, או כמו בבריאות שאנחנו מטפלים, או כמו בביטחון שמטפלים יחד עם חברנו איל בן ראובן, והפערים הללו צריכים להיסגר לטובת תושבי הצפון ובתכנית עבודה רב שנתית עם הרבה יותר כסף.

מרדכי יוגב: לשם אנחנו מכוונים ולשם אנחנו דוחפים.

מרדכי יוגב: ואני גם רוצה לשמוע את האנשים, זו מטרת היום, לדחוף ליותר ויותר.

עודד פורר: תודה.

עודד פורר: חברים, אני רוצה לעבור למשרדים.

עודד פורר: אני אתן למשרדים להתחיל, לפחות להציג את מה שיש להם להציג, אבל הונחה בפנינו גם עבודה שעשתה עמותת 'לב בגליל', שדי מיפתה את החלטת הממשלה עם התקציבים שהוקצו שם, מה בוצע, מה לא בוצע ואפשר להתייחס, אני חושב, יותר לנקודות הבעייתיות.

עודד פורר: אני מבקש גם ממשרדי הממשלה, דווקא בגלל קוצר הזמן, עשיתם המון ונעשו המון דברים במסגרת התכנית הזו, אין פה עכשיו עניין של לצלוב מישהו לא לנזוף, זאת לא המטרה.

עודד פורר: תעברו בדיוק על הנקודות הבעייתיות ותסבירו איפה יש לכם בעיות.

עודד פורר: אני אתחיל עם משרד האוצר, הם אולי המשמעותיים.

<שירה דימניק: רק אני אציין, הספר שמונח בפניכם מתבסס על דוח הביצוע החציוני שהגשנו לוועדת הכלכלה.

<שירה דימניק: בימים אלה אנחנו עובדים על דוח ביצוע שנתי, זאת אומרת שיש כבר התקדמות מעבר לחלק מהדברים שכתובים כאן.

<שירה דימניק: חלק מהדברים שתציינו שלא בוצעו כבר יש התקדמות.

<שירה דימניק: אנחנו מנסים בדוח ככל האפשר לציין פירוט של התקציבים, גם לאיזה יישובים התקציבים הגיעו, כדי שנוכל לקבל את התמונה הכוללת.

<שירה דימניק: אז הסטטוס הזה הוא סטטוס חציוני, יתפרסם סטטוס שנתי - - -

עודד פורר: אז בואי תעדכני אותנו, תעברי איתנו על הנקודות שאת יודעת שהן בעייתיות.

<שירה דימניק: אז אני אסביר.

<שירה דימניק: נמצאים פה גם יתר משרדי הממשלה, אנחנו כרגע בשלב של איסוף הנתונים ממשרדי הממשלה.

<שירה דימניק: אין לי איזה שהיא תמונת מקרו, כן אפשר לציין דברים שהתקדמו בהשוואה לדוח הביצוע הקודם.

<שירה דימניק: במשרד הכלכלה הרבה תכניות התקדמו, חולקו מענקים, מיכל פינק עוד מעט תפרט על זה.

<שירה דימניק: בדוח הביצוע החציוני עדיין לא היו ידועים, למשל, המענקים בתחום התיירות.

<שירה דימניק: כשנסגרה השנה ידועים המענקים.

<שירה דימניק: התברר שגם סך המענקים היה גבוה ממה שהוחלט בהחלטת הממשלה.

<שירה דימניק: נושאים רבים, גם בתחום החינוך, שהם לפי החלטת הממשלה שבדוח הביצוע השנתי, שהוא עדיין לא פורסם ואנחנו כרגע עובדים עליו, יש התקדמות מאוד משמעותית.

עודד פורר: אוקיי.

עודד פורר: אני אפנה למשרדים לפחות לפי הדברים שאני ראיתי ואני אבקש מהם גם התייחסות.

<אופיר שיק: אם אפשר, אדוני, הערה קטנה.

<אופיר שיק: אני מנכ"ל ארגון 'לב בגליל', אנחנו הפקנו את הדוח.

<אופיר שיק: הוא לא מתבסס על סיכום חציוני של האוצר, אנחנו היינו בקשר ישיר עם משרדי הממשלה, זה בשיתוף איתם ובהדהוד חוזר מהשטח עצמו, כך שהוא נכון בערך ל-10 בדצמבר.

עודד פורר: תודה.

עודד פורר: אני אבקש מכם התייחסות מעבר להתייחסות כללית, אם תוכל להתמקד, אחת, למה שהעלה חבר הכנסת מיקי לוי לגבי בית החולים בנהריה.

עודד פורר: אגב, סוגיה שעלתה פה לא פעם ולא פעמיים בוועדת הכספים.

עודד פורר: בנוסף, חלק מהדברים שנדרשו בהחלטת הממשלה, האחד זה השקעה רב שנתית בבריאות והקמת מרכז שיקומי בבית החולים פוריה בטבריה.

עודד פורר: לפחות לפי הנתונים שהונחו בפנינו העברתם הועברו רק 10 מיליון שקלים לתכנון בית החולים השיקומי והמשרד מתנה בעצם את ההתקדמות בגיוס תרומה על ידי בית החולים כבר בשלב הזה, זה הנתון שבפנינו, אני אשמח אם תתייחס אליו.

עודד פורר: והדבר השני זה קצב ההתקדמות של ההשקעה הרב שנתית בקיצור תורים.

<אורן פרלסמן: אני אתחיל דווקא מבית חולים פוריה.

עודד פורר: רק תגיד את שמך לפרוטוקול.

<אורן פרלסמן: אורן פרלסמן.

<אורן פרלסמן: בניית בית החולים השיקומי בפוריה מתקדמת, אנחנו העברנו את התקציב רק לתכנון.

<אורן פרלסמן: הכסף לא מועבר בבת אחת, אלא לפי אבני הבניין של הפרויקט.

<אורן פרלסמן: לגבי החלק של גיוס התרומות של בית החולים אנחנו מסייעים לבית החולים יחד עם גופים נוספים למצוא תרומות.

עודד פורר: במסגרת החלטת הממשלה, בהחלטת הממשלה זה הותנה בגיוס תרומות על ידי בית החולים?

<אורן פרלסמן: לא, החלטת הממשלה קובעת שמקורות לבניית בית החולים השיקומי הם 110 מיליון שקלים מהמדינה ו-40 מיליון שקלים מתרומות כשהמשרדים, משרד הבריאות והאוצר, מסייעים לבית החולים בגיוס התרומות האלה.

עודד פורר: מה-110 מיליון שקלים, כמה כסף העברתם עד עכשיו?

<אורן פרלסמן: כרגע 10 מיליון שקלים לתכנון.

<אורן פרלסמן: אנחנו מתקדמים בהתאם לאבני הבניין.

עודד פורר: יש התניה כרגע בהתקדמות באיסוף התרומות?

<אורן פרלסמן: אין התניה, אבל אנחנו - - -

עודד פורר: יש פה נציג של בית החולים?

איתן ברושי: יש כאן את מנהל בית החולים.

איתן ברושי: הוא יגיד לך שזו החלטה הזויה.

עודד פורר: איתן, אני יודע לעשות את ההפניות.

עודד פורר: בבקשה, מנהל בית החולים פוריה.

עמר בר-לב: הכול היום תלוי בתרומות, אין מדינה, אין ממשלה.

<ארז און: תודה על הדיון.

<ארז און: מרכז השיקום, צריך להגיד פה בפורום הזה, בהתאם להחלטת הממשלה הוא בשורה אדירה לצפון, גם בהיבט של טיפול רפואי, שסוף סוף תהיה יכולת של טיפול שיקומי לתושבי הצפון, כולל ילדים שיוכלו לקבל שיקום בצפון, שהיום בכלל אין שום תשתית, שום מחלקת אשפוז ושום אשפוז יום לטיפול בשיקום ילדים.

<ארז און: הפרויקט מתוכנן להיבנות - - -

עודד פורר: אני אשמח אם תתייחס, האם יש תקיעה בפרויקט הזה, האם יש איזה שהיא בעיה או לא?

עודד פורר: ככל שאין אנחנו נתקדם.

עודד פורר: אני ממש מתנצל שאני לא נותן פה להרחיב, הזמן קצר וכן חשוב לי שנצליח לעבור על הסוגיות ונכנסו עוד חברי כנסת שהצטרפו אלינו, חבר הכנסת חמד עמאר, חברת הכנסת גרמן וחבר הכנסת בר-לב, מגיע להם גם רשות הדיבור.

<ארז און: עלות הפרויקט מוערכת בשלב הראשון, הוא ייבנה בשני שלבים, ב-207 מיליון שקל.

<ארז און: כרגע יש החלטת ממשלה להקצות 150 מתוך זה, יש התחייבות של משרד הבריאות ומשרד האוצר לתת 110 ו-40 אנחנו כבית חולים צריכים להשיג.

<ארז און: אנחנו מתקדמים - - -

מנחם אליעזר מוזס: מאיפה אתם משיגים את זה?

<ארז און: גיוס תרומות.

עודד פורר: חבר'ה, תקשיבו רגע.

עודד פורר: יש החלטת ממשלה, החלטת הממשלה קבעה מה שקבעה, אנחנו לא כרגע עושים דיון על החלטת הממשלה שהתקבלה כבר.

עודד פורר: אנחנו רוצים לבדוק האם היא מיושמת והאם יש בעיות ביישום שלה.

עודד פורר: זו לא פעם ראשונה שבתי חולים אוספים תרומות ומגייסים תקציב, גם רוב התקציב, זה לא שקל מול שקל, מגיע מהמדינה.

עודד פורר: את זה גם צריך להגיד.

עודד פורר: השאלה אם המדינה, וזה אני לא סתם שואל, כי יותר קל לגייס 40 מיליון שקל כדי לסיים את הפרויקט אחרי שכבר שמנו 110, מאשר אחרי ששמו 10 מיליון ומתנים לך כל פעם בגיוס הכספים כדי להתקדם, וזאת השאלה שלי.

<ארז און: כרגע אנחנו מתקדמים יחד עם משרד הבריאות לפי התכנית, בשלב התכנון, ומוקצה הכסף לטובת התכנון.

עודד פורר: אין התניה, אין איזה תקיעה בגלל הנושא של גיוס הכספים?

<ארז און: לא.

עודד פורר: תודה.

מיקי לוי: אנחנו רק נבקש ממך לעדכן אותנו אם תהיה תקלה.

עודד פורר: כן, אני אבקש את זה בסיכום, מיקי.

עודד פורר: משרד הבריאות, תמשיך.

<אורן פרלסמן: לגבי בית החולים בנהריה, בית החולים נהריה סיים שנה בהתאם ליעדי הגירעון שלו וגם הנושא הסורי נסגר ב-2017 אחורה בצורה מלאה.

מרדכי יוגב: אתם מדברים ממש סתם.

יפעת שאשא ביטון: כן, אבל מה אכפת להם?

יפעת שאשא ביטון: אולי זה יישמע - - -

עודד פורר: חבר'ה, אנחנו רוצים להיות פה פרקטיים ולא לעשות - - - אני מבקש פה משהו מחברי הכנסת.

מוסי רז: את לא מבינה.

עודד פורר: חבר הכנסת מוסי רז, אני קורא אותך לסדר פעם ראשונה.

מרדכי יוגב: תאמין לי שהיא מבינה יותר ממך, מוסי רז.

מרדכי יוגב: מוסי, הפכת לפופוליסט.

עודד פורר: חבר הכנסת מוטי יוגב, אני קורא אותך לסדר פעם ראשונה.

עודד פורר: אני לא הולך להתעסק פה בכלל עם הנושאים האלה, אני אומר לכם.

עודד פורר: זה לא יהיה דיון של צעקות והערות בשביל המצלמה, זה הולך להיות דיון פרקטי.

עודד פורר: את הזמן שנשאר לנו, את 20 הדקות שנשארו לנו, בואו ננצל כדי לשמוע ממשרדי הממשלה איפה אנחנו עומדים ומה תקוע.

עודד פורר: משרד הבריאות, אני מבין שאת בית החולים בנהריה סגרתם את כל ה - - -

<אורן פרלסמן: בית חולים נהריה סגר שנה בהתאם ליעדי הגירעון שלו והנושא הסורי הוסדר ב-2017.

עודד פורר: ונושא התכנית לקיצור תורים?

<אורן פרלסמן: התכנית לקיצור תורים מתקדמת, היא תורחב בשנים הקרובות.

<אורן פרלסמן: בגלל חלקיות שנה הועברו שלושת רבעי מהתקציבים לשנת 2017, השאר יגולגלו קדימה.

<אורן פרלסמן: חלקה של הצפון עובר, חלק עובר לבתי החולים ישירות, לפיתוח תשתיות, חדרי ניתוח, הצטיידות ורכש - - - חלק עובר לקופת החולים ש - - -

עודד פורר: יש פה נציגים של בתי חולים או קופות חולים שיכולים להתייחס לנושא הזה?

מרדכי יוגב: מנהל בית חולים זיו, ד"ר זרקא.

<סלמן זרקא: תודה על הדיון, תודה על התכנית, שאני חושב שכולנו מבינים שהיא צעד אחד קטן, בינוני, בכל הצרכים של הצפון, היא לא הולכת לפתור את כל הבעיות של הצפון.

<סלמן זרקא: אני חייב להגיד במקרו, זו תכנית חיובית, אבל הביצוע שלה מאוד מאוד איטי.

<סלמן זרקא: דברים שנראים מירושלים הם לא נראים טוב בזיו או בבתי החולים בצפון.

עודד פורר: מה איטי?

<סלמן זרקא: בתכנית יש תקנים לבתי החולים בצפון, התקנים טרם הגיעו לבתי החולים בצפון.

<סלמן זרקא: אני מניח שיש עבודת מטה שקורית, שאולי לוקח לה יותר מדי זמן, אבל התקנים טרם הגיעו לבתי החולים בצפון, התקציבים שאנחנו מדברים עליהם סביב 17' טרם הגיעו לבתי החולים בצפון.

<סלמן זרקא: אמנם יש כאן תכנית טובה ואני בטוח שמשרד הבריאות וסגן השר ליצמן עושה עבודה מצוינת והוא קשוב לפריפריה, אבל התהליכים הם איטיים והסבל של האוכלוסייה הוא מיותר.

<סלמן זרקא: אין ספק, עם כסף יותר מהיר, יש כאן שלטון מקומי חזק, יש מנהלי בתי חולים, אפשר להפוך את הכסף ליותר בריאות בצפון.

<סלמן זרקא: אני אומר, ברשותך, רק משפט נוסף, מנגנון קיצור התורים, לתת כסף לקופות החולים, איננו בהכרח מביא כסף לבתי החולים הממשלתיים.

<סלמן זרקא: לקופת החולים יש עוד דרכים בשביל להביא את הכסף הזה, בין אם בסקטור הפרטי, דרך טופס 17, ולאו דווקא הכסף מגיע בקיצור תורים, לא לנהריה, לא לפוריה ולא זיו.

<סלמן זרקא: גם את זה צריך להגיד.

מנחם אליעזר מוזס: בגלל שזה בצפון?

מנחם אליעזר מוזס: בגלל שזה פריפריה?

יפעת שאשא ביטון: אני רוצה לחדד משהו.

<סלמן זרקא: חלק מזה נוגע לפריפריה וחלק מזה נובע ממרכיבים כלכליים של קופות החולים, לגיטימיים, אבל זה לא מגיע לבתי החולים.

יפעת שאשא ביטון: אני רוצה להמחיש את האבסורד, שמצד אחד באמת במשרד הבריאות משקיעים כסף ויש משאבים חדשים, מקצועיים מאוד, בבתי החולים ומצד שני הקופות שולחות למקומות מרוחקים בתורים ארוכים במקום להשתמש במשאבים בצפון שהם יכולים לקבל את זה - - - חייבים לטפל בזה.

עודד פורר: תודה.

עודד פורר: חבר הכנסת עמר בר-לב.

עמר בר-לב: תודה רבה.

עמר בר-לב: אני מסתכל על החוברת הזאת של סטטוס יישום תכנית הצפון, אז ראשית אני מברך שיש תכנית ואני גם מברך שיש כסף, אבל כשאני מסתכל על הפירוט כאן, עולים לי סימני שאלה עד כמה זה יעיל.

עמר בר-לב: לדוגמה, הסעיף הראשון, עידוד מעבר חברות לצפון - - -

עודד פורר: חבר הכנסת בר-לב, רשות הדיבור שלך.

עמר בר-לב: אני פשוט רוצה לתת כמה דוגמאות מהדוח שקראתי וסימני השאלה שזה מעורר לי.

עמר בר-לב: אז סעיף אחד, עידוד מעבר חברות לצפון, הושקעו 90 מיליון שקל וכתוב שהתקבלו 90 משרות.

עמר בר-לב: זאת אומרת כל משרה עלתה מיליון שקל.

עמר בר-לב: די הרבה.

עמר בר-לב: בסעיף השני, הושקעו 60 מיליון בייצור מקומות תעסוקה, 476 מקומות עבודה ו-126,000 שקל שעלתה משרה.

עמר בר-לב: לעומת זאת תיקון לחוק עידוד השקעות הון, סעיף 3, אז אנחנו רואים, ששם מדובר באוכלוסייה הקשה, אשכולות 1 עד 4, לא נוצל בכלל שקל אחד.

עמר בר-לב: ויש כאן עוד הרבה דוגמאות, למשל סעיף 11, משיכת משקיעים זרים - - -

עודד פורר: כן, זה מה שאנחנו מנסים לעבור, עמר, בדיוק על הסעיפים האלה.

עמר בר-לב: בסדר, הלוא לא יהיה לנו זמן, יש לי כאן שאלה, משיכת משקיעים זרים, אז אני מבין ש-30 מיליון שקל הושקעו בזה, השאלה כמה משקיעים זרים הגיעו בעקבות זה.

עודד פורר: הנקודה ברורה.

עמר בר-לב: וכן הלאה וכן הלאה.

עמר בר-לב: לכן השאלה לראשי המועצות, המצב הכי גרוע זה שיושקע כסף והממשלה תבזבז אותו, המשרדים יבזבזו אותו בלי שאתם תראו את התוצאות.

עמר בר-לב: לכן השאלה שלי אליכם, האם אתם מרגישים באמת שהשקעות הכספים כאן, ונעשות השקעות כספים, הן מביאות את התוצר שאתם הייתם רוצים.

עודד פורר: תודה.

עודד פורר: חברת הכנסת גרמן וחבר הכנסת עמאר, אני אתן אחד אחד כדי לשמוע התייחסויות לרוחב או שאתם רוצים - - -

חמד עמאר: לא, אין בעיה.

עודד פורר: אז אני רוצה שמשרד הכלכלה יגיב לדברים וגם להתייחס לדוח בקצרה ואחריהם אני אבקש התייחסות של משרד התשתיות.

עודד פורר: משרד התשתיות פה?

עודד פורר: לא.

עודד פורר: אז אני אבקש התייחסות של משרד האוצר לסעיפים שנוגעים לחיבור הגז, מה שעולה פה מהדוח בנושא הזה.

עודד פורר: כן, משרד הכלכלה.

<מיכל פינק: אני אתייחס באופן כללי.

<מיכל פינק: משרד הכלכלה נמצא באמת בתהליך הזה עוד בהיוולדו וממשיך להתייחס אליו בשיא הרצינות עכשיו דרך ייצור מקומות עבודה בדגש על תעסוקה איכותית בשכר גבוה, עידוד השקעות הון, קידום חדשנות וכן הלאה, כשאנחנו באמת מסתכלים על התכנית כמכלול.

<מיכל פינק: בשנתיים על הפרק מעל 900 מיליון שקלים שהולכים להיות מושקעים, חלקם כבר יצאו.

<מיכל פינק: אני אפרט במהרה כמה דוגמאות.

<מיכל פינק: חוק עידוד השקעות הון, שהגדלנו את המענק ל-30% במה שנקרא פריפריה רחוקה 1 עד 4.

<מיכל פינק: הושקעו 250 מיליון שקלים במענקים, 48 מפעלים, זו השקעה של 1.2 מיליארד, מביא למעלה מ-900 עובדים רק בתקופה של 2017 בלבד, כאשר הושקעו - - -

עודד פורר: אני שב ואומר למשרדי הממשלה, אני ממש מתנצל, אל תספרו לי עכשיו את כל מה שעשיתם.

עודד פורר: זה בסדר, זה מצוין, הבקשה שלי, תתייחסי נקודתית, אמרו שיש פה השקעת יתר מבחינה תקציבית לעומת משרות, תני התייחסות לנושא הזה ואם יש נושאים שתקועים אצלכם.

עודד פורר: אגב, גם אם פה, גם אם ועדת הכספים היא פקטור שתוקע משהו, תגידו לנו.

עודד פורר: אין בעיה, זה לא עכשיו - - -

<מיכל פינק: אני אתייחס.

<מיכל פינק: אני לא אתן את כל הדוגמאות, אנחנו בשיא הביצוע של כל - - -

עודד פורר: לא, איפה את בחסר?

<מיכל פינק: איפה בחסר, ראשית, יש לנו מספר תשתיות שצריכות עוד לקום, הן בעבודה, אם זה - - -

עודד פורר: אני אשמע את הרשויות ככל שאפשר.

עודד פורר: ראשית הרשויות, יש לי בקשה אליכם, יש פה שתי אפשרויות, מבחינת לוחות הזמנים של הדיון, או שנשמע את משרדי הממשלה ונבין איפה העניינים תקועים או שעכשיו אני אתן עשר דקות לראשי הרשויות לדבר, אתם תדברו והדיון יסתיים ונעבור לסדר היום לדיון הבא.

עודד פורר: יש סדר יום צפוף מאוד היום בוועדת הכספים, אנחנו כפופים ללוחות הזמנים האלה.

עודד פורר: לכן אני מבקש מכם, בלי לפגוע בכם במובן הזה, ככל שיש לכם משהו רלוונטי שאתם חושבים שהוא יותר חשוב כרגע מלהתעדכן איפה הדברים תקועים אני אתן לכם לדבר.

עודד פורר: אתם בעדיפות במובן הזה.

<סיון יחיאלי: אנחנו בספק אם משרדי הממשלה יודעים איפה הדברים תקועים.

<סיון יחיאלי: בסופו של דבר הם בונים תכנית מתוך ראייה שלהם - - -

עודד פורר: לא, איך הם בנו את התכנית, זה חלק מהדיון, אבל בגלל קוצר הזמן זה המצב.

עודד פורר: אני אנסה לאפשר לכם את חמש הדקות האחרונות להתייחסויות לפני הסיכום.

עמר בר-לב: כדאי לשמוע אותם, הם באו מרחוק.

עמר בר-לב: אנחנו הלקוחות שלהם.

<מיכל פינק: אני אתייחס למספר דברים ספורים בתכנית שטרם יצאו והם נמצאים בעבודה כאשר תגברנו את התקציב שלהם יחד עם משרד האוצר בנטו תעשייה וגם בתקופה האחרונה.

<מיכל פינק: מדובר על מכון לייצור מתקדם שנמצא בשלבים מכרזיים עכשיו - - -

עודד פורר: מה תקוע, מה תקוע ויש לך בעיה כלשהי?

<מיכל פינק: זה לא תקוע.

עודד פורר: אצלכם לא תקוע שום דבר?

<מיכל פינק: הדבר היחיד שעוד לא יצא ונמצא אצלכם על השולחן בוועדת הכספים, החממה הביו טכנולוגית של הרשות לחדשנות צריכה לעבור אישור ועדת כספים ואז היא תצא לאור.

<מיכל פינק: שלושת הדברים שאנחנו מחויבים להם ברמה המכרזית הם בעבודה.

עודד פורר: תודה.

עודד פורר: אני מבקש ממשרד האוצר, יש פה בנושא של הגז.

עודד פורר: אז יש אחד שקשור גם באישור ועדת הכספים לגבי איך שאתם הבאתם את הבלו, שלא מקובל עלינו, לפחות בצורה שבה אתם הבאתם את זה, אבל יש דברים שלא קשורים בעניין הזה, תסבירו למה זה לא יושם.

יעל גרמן: יש לי גם שאלה למשרד האוצר.

יעל גרמן: אני ארצה לדעת את התקנות הספציפיות שמיועדות לתכנית ובמיוחד שמיועדות לפוריה ולדעת כמה הרשאה להתחייב יש.

עודד פורר: על פוריה דיברנו כבר.

יעל גרמן: הם אמרו איזה תקנה וכמה יש הרשאה להתחייב?

עודד פורר: לא, לא צריך מספר התקנה, דיברו על הסכומים בדיוק ומה עבר ומה לא עבר.

מרדכי יוגב: אנחנו נעסוק בזה במפורט בוועדת העבודה והרווחה.

יעל גרמן: אבל כשאני רואה שבהרשאה להתחייב יש אפס אני רוצה לדעת אם באמת יש כסף.

יעל גרמן: זה שאומרים זה יופי - - -

יפעת שאשא ביטון: יש דיון על הנושא הזה, חבל למחזר.

עודד פורר: בבקשה, משרד האוצר.

<עידו סופר: עידו סופר, אגף התקציבים, משרד האוצר.

<עידו סופר: לחברת הכנסת גרמן, בדיווח החציוני פירטנו את התקנות וגם בדיווח שיסכם את שנת 2017, גם שם יש את התקנות, את הסכומים.

<עידו סופר: ככל שאנחנו יכולים לרדת לפירוט יותר רב כך אנחנו עושים.

יעל גרמן: אז אני רואה אפס בהרשאה להתחייב.

יעל גרמן: האם מה שאני רואה זה נכון או שאני טועה?

<עידו סופר: קודם כל הייתה התייחסות של נציג משרד הבריאות, אפשר להביא אותו שיתייחס שוב, אבל נראה לי שיו"ר ה - - -

יצחק וקנין: לא, אבל מה שהיא אומרת, זה לוקח אותי לכל תקציב 2019 שהוא לא מופיע בכלל.

יעל גרמן: מה קורה לכם?

יעל גרמן: כתוב אפס בהרשאה להתחייב.

יעל גרמן: מה קורה פה?

עודד פורר: תקציב 19' עוד לא הונח.

יצחק וקנין: לא משנה, חבר'ה, הוא כבר בא לממשלה ואנחנו יודעים מה יש בו.

<עידו סופר: לעניין הגז הטבעי, אל"ף, אנחנו גם מוטרדים מהביצוע הזה, אני חושב שזו נקודה - - -

עודד פורר: לא, אני לא רוצה שתהיו מוטרדים, צריך שתבצעו.

<עידו סופר: אנחנו מוטרדים וביקשנו את ההתייחסות של משרד האנרגיה לעניין הזה.

<עידו סופר: בדוח שנגיש, נגיש את זה יחד עם כל הנקודות, היותר טובות והפחות טובות.

עודד פורר: יש התייחסות ספציפית למשרד בסיכום.

<עידו סופר: יש גם סוגיות סטטוטוריות, חלקן אמורות להיפתר ולתת איזה שהיא תאוצה בשנת 2018.

עודד פורר: מה הכוונה שלכם מבחינת התקציב שלא ינוצל ב-18', להעביר אותו ל-19'?

עודד פורר: במובנים האלה.

<עידו סופר: אנחנו כרגע עובדים על יישום מלא של התכנית.

<עידו סופר: קודם כל צריך גם להבין, תכנית שהיא דו שנתית, גם במשרד הכלכלה, אגב, שהביצוע שם הוא מאוד יפה, במהלך 2017 נדרש להכין תכנית, לאשר אותה, אלה תהליכים בירוקרטיים שלוקחים לא מעט זמן ולכן צפוי ביצוע מוגבר ב-2018.

עודד פורר: מה שלא יצליחו לבצע ב-18', האם בכוונתכם לשמור את התקציב הזה כתקציב ייעודי שיועבר גם לתקציב 19'?

<עידו סופר: כוונתנו היא לבצע הכול בשנת 2018.

<סיון יחיאלי: התשובה היא לא, במילים אחרות.

עודד פורר: ראשי הרשויות.

עודד פורר: גיורא זלץ.

<גיורא זלץ: בוקר טוב, תודה רבה, אני אשתדל להיות קצר.

<גיורא זלץ: אני אתחיל באמירה שחשוב לי מאוד שהיא תיאמר פה, לפני שאני אדבר על התכנית עצמה, שיש בצפון הרבה מאוד דברים טובים.

<גיורא זלץ: יש הרבה מאוד מוקדי מצוינות, בתעשייה, בחקלאות, בתיירות, בחינוך, ברווחה, יש הרבה מאוד דברים טובים.

<גיורא זלץ: אני אומר את זה כי הרבה יותר קשה לחבר אנשים לתקווה ולחזון ויותר קל לחבר אנשים לתסכול ולכעס, אבל מי שחושב שאם הוא יבכה ויראה תסכול אנשים ירצו לבוא לגור ברשות שלו, הוא טועה.

<גיורא זלץ: מי שרוצה לקלוט אנשים צריך להראות תקווה וחזון וצריך להצביע על הדברים הטובים, לצד ההתמודדות עם האתגרים.

<גיורא זלץ: יש הרבה מאוד רשויות בצפון שעושות את זה ופועלות ככה והן גדלות וצומחות ויש שם הגירה חיובית.

<גיורא זלץ: לגבי התכנית עצמה.

<גיורא זלץ: חשוב לי לומר שזה לא מה שרצינו בדיוק ויש דברים שלא קיבלנו, אבל יש בה בהחלט דברים שישנם.

<גיורא זלץ: מה המשמעות בתכנית?

<גיורא זלץ: וזה גם לעמר וגם לחברים ממשרד הכלכלה, שאני לא חושב שאת מבינה בדיוק עד הסוף מה התכנית הזאת אומרת.

<גיורא זלץ: התכנית הזו, מה שבעיניי יפה בה וטוב בה, זאת תכנית מאתגרת, זאת אומרת זה לא תקציב שאתה מקבל ואחר כך אף אחד לא יודע מה קורה איתו.

<גיורא זלץ: אתה צריך להגיש תכניות, אתה צריך להגיש פרויקטים ואז יש כסף ויש כסף בתכנית הזאת.

<גיורא זלץ: אני אומר לכם, גם בכלכלה, גם בחינוך, אתה מגיש תכניות ואתה מקבל כסף.

<גיורא זלץ: למה אני אומר את זה?

<גיורא זלץ: וזה מה שהכי חשוב לי פה בפורום הזה, כי זה בעיניי מה שחשוב, וכרגע דיבר על זה חבר הכנסת.

<גיורא זלץ: המשימה העיקרית שלכם היום, את המעקב ואת הדרישות אנחנו נמשיך לעשות, ראשי הרשויות, המשימה שאתם צריכים לעשות בוועדת הכספים זה לוודא שב-2019 בתקציב שיאושר, כי בהצעת התקציב זה לא קיים - - -

יצחק וקנין: לא סתם אמרתי.

<גיורא זלץ: רגע, אני רוצה להגיד בטוב.

<גיורא זלץ: המשימה העיקרית של הוועדה הזאת, לטעמי, זה לוודאי שבתקציב 19' ייכנס שוב עוד פעם תקציב תוספתי ייעודי לצפון.

<גיורא זלץ: אם תעשו את זה הצלחתם.

עודד פורר: תודה.

עודד פורר: מופיד מרעי, ראש מועצת חורפיש.

מופיד מרעי: וגם יושב ראש פורום ראשי הרשויות הדרוזיות.

מופיד מרעי: קודם כל תבורכו, גם על הדיון, גם על הרעיון של יום הגליל, מוטי ושאר חברי הכנסת, חמד עמאר, ברושי וכל החברים.

מופיד מרעי: באמת תבורכו, גם על הרעיון וגם על הדיון עצמו ועל המעקב.

מופיד מרעי: אני רוצה נקודה אחת שהיא שייכת, לדעתי, והיא בחצר של ועדת הכספים והיא הגדרות.

מופיד מרעי: מגדירים תכנית לצפון, מגדירים תכנית חומש למגזר הדרוזי, מגדירים תכנית למגזר הלא יהודי ובתכניות האלה מעמיסים את כל השוטף על התכנית.

מופיד מרעי: מתוך ה-20 מיליארד דולר, שקל - - -

עודד פורר: אם יעשו את זה דולר אז אין בעיה.

מופיד מרעי: הלוואי.

מופיד מרעי: מה שאני רוצה להגיד שבסופו של דבר מההר הזה נשאר מעט כסף תוספתי.

מופיד מרעי: אתם רוצים להגדיר תכנית תגדירו אותה ככסף תוספתי לרשויות.

מופיד מרעי: בגליל, חברים, יושבים פה גם ראשי רשויות, יש גם רשויות שהן לא רשויות יהודיות, יש גם מהמגזר הדרוזי, כל היישובים של המגזר הדרוזי נמצאים בגליל.

מופיד מרעי: יש גם חלק מהמגזר הערבי שהיישובים שלהם בגליל וכשבאים לבדוק את התכנית ואת החלוקה בתכנית לכל המגזרים ולכל מי שגר בצפון רואים שבעצם לא סופרים את המגזר הדרוזי ואת הלא יהודי, למה?

מופיד מרעי: הייתה טענה שיש לכם תכנית חומש.

מופיד מרעי: תכנית החומש באה לגשר על פערים, מה שנשאר ממנה, היא באה לגשר על פערים, איפה?

מופיד מרעי: בתוך היישובים, לא באזור, היא לא באה לפתור בעיות תעסוקה, לא באה לפתור בעיות דיור, בעיות תברואה וכן הלאה וכן הלאה.

מופיד מרעי: המשפט האחרון.

מופיד מרעי: אני מציע ללכת על תכנון.

מופיד מרעי: דיבר ידידי על תכנון, ללכת לתכנן את כל הגליל, על יישוביו, על הבעיות שלו, על הבריאות, על התברואה, על התחבורה, על הכול תכנית אחת ייחודית ולשים אותה ולקבל עליה תקציבים ומה שאתם לא יכולים לנצל תנו לרשויות, חבריי ראשי הרשויות יודעים לנצל את התקציב.

מופיד מרעי: תודה רבה.

עודד פורר: תודה.

עודד פורר: סיון יחיאלי.

<סיון יחיאלי: אדוני היושב ראש, קודם כל תודה לאופיר ולחברי שדולת הגליל ולך, כמובן, ולכל החברים שנמצאים כאן.

<סיון יחיאלי: אני מצטרף לדברים של גיורא, המצב בצפון נהדר והיישובים יוצאים מן הכלל ויש פריחה גדולה, אבל אנחנו לא מדברים על הצפון עכשיו, אנחנו מדברים על התכנית של הממשלה וכאן הדברים לא כל כך נהדרים.

<סיון יחיאלי: אז אני רוצה לגעת בדברים האלה דווקא.

<סיון יחיאלי: ראשית אני רוצה להתחיל מנושא הגז, כי זה נושא עקרוני ברמה הלאומית.

<סיון יחיאלי: חברים, זה כישלון בכל הרמות.

<סיון יחיאלי: זה כישלון תפיסתי.

<סיון יחיאלי: אני לא מבין ממתי ואיפה למדו בכלכלה שתשתיות גז, שזה מונופול אחד גדול, מפריטים אותם לגופים פרטיים שעושים את זה על פי הסכמים, כל התשתית הזאת לא מתבצעת.

<סיון יחיאלי: הם מחפשים לקבל חוזים, לא יהיו חוזים גם כי החברות לא רואות את הגז, אלה שבאים להניח את התשתית לא רואים את החוזים.

<סיון יחיאלי: זה המקום שבו הממשלה צריכה להשקיע, זה לב העניין.

<סיון יחיאלי: בדיוק במקום שבו הממשלה צריכה להיות מונופול ולנהל אותו כמו שצריך היא הפריטה אותו לגופים פרטיים, כמה שיותר רחוק בקצוות, כמו במחלות, את הקצוות קטענו.

<סיון יחיאלי: זה לא מגיע לקצה וזה לא יגיע לקצה.

<סיון יחיאלי: קחו למשל את חברת ישקר שיושבת בתפן, אני לא רואה מתי היא תקבל גז.

<סיון יחיאלי: וכשיביאו לה גז יביאו לה בדיוק את מה שהיא צריכה והמפעל על יד שיבקש לא יקבל, למה הוא לא יקבל?

<סיון יחיאלי: כי הספק עושה את המינימום שהוא נדרש, כי הוא עובד על פי הכללים.

<סיון יחיאלי: במילים אחרות יש כאן כשל תפיסתי של האוצר ומשרד התשתיות וראוי לעשות על זה חשיבה חדשה וכמה שיותר מוקדם כי כל נושא הגז כרגע מתבזבז במדינת ישראל.

<סיון יחיאלי: זו נקודה ראשונה.

<סיון יחיאלי: נקודה שנייה, משרד הכלכלה.

<סיון יחיאלי: משרד הכלכלה, בשיא הרצינות, אני רוצה לתת לו ציון לשבח מצד אחד, הוא באמת המשרד שמהתחלה הבין את העסק ולקח אותו והנושא של הכלכלה והשגשוג הוא לב העניין, אבל הצד השני של המטבע זה שבסוף כשבאים ליישם את זה עושים תקנות, מנכ"ל 4.17, 4.18, שעם כל הכבוד זה כמו מספנה שבונה ספינות שלא יגיעו לעולם לשום נמל.

<סיון יחיאלי: הכללים האלה צריכים להיות מנוהלים אחרת, לא בצורה של קול קורא, אלא בצורה עתית, כמו שגיורא אמר, שמגיעה חברה ואומרת 'אני עכשיו הולכת לקבל עובדים', עכשיו אני יכול לקבל עובדים, עכשיו אני אגש לקבל את הכסף ולא שאומרים לו 'ב-1 בינואר, אם אתה תגיש את הקול קורא תקבל, אם לא תגיש לך תחפש'.

<סיון יחיאלי: זה לא עובד ככה, לחברות כלכליות יש את לוח הזמנים שלהם וכל הגישה הזאת של שני חוזרי המנכ"ל האלה חייבת להשתנות.

איתן ברושי: הממשלה תמיד נותנת אגוזים למי שאין שיניים.

עודד פורר: חוזרי המנכ"ל של איזה משרד?

<סיון יחיאלי: משרד הכלכלה.

<סיון יחיאלי: הנקודה האחרונה, אני רוצה לדבר על נושא הבריאות ואני אעשה את זה בקצרה, בשתי נקודות בלבד.

<סיון יחיאלי: אחת, המצב בבית החולים נהריה נראה אחרת לגמרי למי ששוכב במיטות בבית החולים ואתם יודעים מה?

<סיון יחיאלי: הוא נראה אחרת לגמרי גם למנתחים.

<סיון יחיאלי: מדבר איתי מנתח בבית החולים נהריה והוא אומר לי 'תשמע, חסרות לנו תרופות, אנחנו לא נותנים את התרופות הנכונות עכשיו'.

<סיון יחיאלי: זו אמירה שאני לא יכולתי לשאת אותה.

<סיון יחיאלי: תשמעו, בעסק הזה יש הרבה פוליטיקה, בסוף יש כאן שר, או היום סגן שר, ויש משרד ויש מערכת ממשלתית שלמה, יש שר ומנכ"ל וכולם והם אנשים טובים ורוצים ובקצה למטה יש מנתח ואם מנתח בא אליי ואומר לי דבר כזה אז אני אומר לכם אני לא ישן טוב בלילה.

<סיון יחיאלי: נקודה אחרונה בבריאות והיא חשובה לכל הצפון.

<סיון יחיאלי: כל מערכת הבריאות בצפון מתנהגת כמו מערכת עם הסדר כובל.

<סיון יחיאלי: דיברתי על זה בוועדה אחרת, אבל אני אומר את זה כאן, כל הסיפור של התורים והטרטור של אנשים, צריך לטפל בו בכלים של הגבלים עסקיים כי בסוף קופת החולים הכללית, שהיא הגוף החזק שם, מחזיקה שם שוק ורטיקלי.

<סיון יחיאלי: היא גם פוגשת את החולה, היא גם שולחת אותו לבחינה, בסוף את זה חייבים לתקן.

<סיון יחיאלי: חברים, אם לא נתקן זה לא יהיה טוב.

עודד פורר: הנושא ברור.

מיקי לוי: מילה אחת בנושא הגז, יש 300 מיליון שקל שהאוצר נתן, 60 מיליון שקל רק התשתיות ניצלו לחיבור מפעלים בארץ.

מיקי לוי: כאן צריך לבדוק מה קרה.

יפעת שאשא ביטון: הגוף המבצע זה התשתיות, צריך לדעת איפה לשים את האצבע.

מיקי לוי: אני ביקשתי דיון מהיר על זה.

עודד פורר: אני רוצה לסכם את הדיון הזה.

יעל גרמן: אני לא דיברתי.

עודד פורר: אני מצטער, אין לנו זמן.

יעל גרמן: אני אדבר בקיצור, אבל אני אדבר.

יעל גרמן: יש שתי הערות שאני רוצה להעיר.

יפעת שאשא ביטון: יש שעה וחצי על הבריאות.

מרדכי יוגב: ב-11:30 דיון על הבריאות באולם נגב.

יעל גרמן: עודד, אני מבקשת לומר הערה אחת בקצרה.

עודד פורר: אז אני לא נותן כרגע, אני מצטער.

עודד פורר: יש לי את הזכות לא לתת ואני לא נותן כרגע.

יעל גרמן: יש לך בהחלט את הזכות, אני עדיין מבקשת.

עודד פורר: אז אני לא נותן כרגע, אני מתנצל.

עודד פורר: חברים, לסיכום הדיון, מה שאנחנו מבקשים, שגם יהיה בפרוטוקול, אנחנו מבקשים שמשרד הבריאות יעביר בכתב עדכון לוועדה לגבי ההתקדמות של הביצוע של מה שמתוכנן בבית החולים פוריה, כולל התקדמות התקצוב והתקדמות איסוף התרומות.

עודד פורר: פעם אחת.

עודד פורר: פעם שנייה, אנחנו רוצים כל רבעון לגבי תקנים לבתי החולים בצפון בהתאם לתכנית, אנחנו רוצים שתמיד ישימו לנו במכתב - -

יעל גרמן: לא לתת לדבר לחבר כנסת זו בושה וחרפה.

עודד פורר: - - במכתב לוועדה, גם במאי, גם בספטמבר, כמה תקנים הוקצו וכמה תקנים בוצעו.

עודד פורר: הוועדה קוראת לתקצב את בתי החולים ולא את קופות החולים.

עודד פורר: בהקשר הזה קופות החולים זה שוק אחר, זה שוק של קפיטציה - - -

יפעת שאשא ביטון: נכון, חד משמעית.

עודד פורר: לא סוגרים עכשיו את הגירעון של קופות החולים דרך תכנית הצפון, התקצוב צריך להיות תקצוב לבתי החולים, קופות החולים, טפלו בזה בנפרד.

יפעת שאשא ביטון: תקצוב 2019.

עודד פורר: הוועדה רואה בחומרה את העובדה שמשרד התשתיות לא שלח נציג לעניין הזה, אנחנו מבקשים לקבל תוך שבועיים התייחסות בכתב להערות שעלו פה לגבי החיבור לתשתיות גז ומדוע זה לא מתקדם.

עודד פורר: ככל שזה לא יעבוד, חברי הכנסת שפה יבקשו דיון ספציפית על הנושא של חיבור הגז ותשתיות הגז.

עודד פורר: בלי שום קשר, מבחינת משרד האוצר, אנחנו חושבים שיש מקום להאריך את תוקפה של התכנית ולאשר את העובדה שמה שלא ינוצל ב-18' יועבר ל-19'.

עודד פורר: הכסף הזה לא יחזור לאוצר, זה כסף שניתן לטובת תכנית הצפון ואנחנו מבקשים מהממשלה לפעול ולגבש תכנית המשך והשלמה לשנים 2019 עד 2021 להמשך פיתוח הצפון, עם הדגשים גם על הנושאים הכלכליים והפיתוח התעסוקתי, התחבורה, החינוך והעצמת הרשויות המקומיות, וגם תכנית חדשה ומשלימה שתעסוק גם בנושא החקלאות והדיור בצפון שנעדרים לגמרי מהתכנית הנוכחית, וכמובן בתחום הבריאות, גם איזה שהיא תכנית נפרדת שתיתן מענה.

עודד פורר: תודה, הישיבה נעולה.